Ómar og Rudy Giuliani(JGH)

xml:namespace prefix = o ns = "urn:schemas-microsoft-com:office:office" /?

Ég fór á fyrirlestur Rudolphs W. Giuliani, fyrrum borgarstjóra í New York, í Borgarleikhúsinu og fannst mikið til koma. Hann fjallaði um leiðtoga og hvað einkenndi góða leiðtoga. Giuliani er í dýrðlingatölu í Bandaríkjunum líkt og Ómar Ragnarsson virðist kominn í á Íslandi. Ekki veit ég hvort Ómar sé góður leiðtogi en hann hrífur fólk með sér og tókst að fá 15 þúsund manns í kvöldgöngu í miðborginni í vikunni til að mótmæla Kárahnjúkavirkun.

Rudy Giuliani sagði á fyrirlestrinum í Borgarleikhúsinu, en hann var þar í boði Símans í tilefni af 100 ára afmæli Símans, að hann hefði lært mest um leiðtogahæfileika af því að vinna með öðru fólki. Hann sagði að menn fæddust ekki leiðtogar heldur tileinkuðu þeir sér leiðtogahæfileika og þróuðu þá.

Giuliani sagði að góðir leiðtogar settu sér og öðrum markmið. Leiðtogar væru til þess að setja markmið. Þeir vissu hvað þeir vildu og vissu nákvæmlega hvað þeir tryðu á í lífinu. Hann hafði sérstakt orð á að Ronald Reagan hefði verið góður leiðtogi og sagðist hafa lært margt af honum þegar hann vann fyrir hann. „Reagan vissi hvað hann vildi. Hann hafði tvær stórar pólitískar skoðanir: Að það þyrfti að óttast kommúnismann og að velferðarkerfið í Bandaríkjunum, sem komið var á í kreppunni miklu, væri of dýrt og svifaseint.“

Giuliani hafði sérstakt orð á því að leiðtogar yrðu að vera bjartsýnir og yrðu að halda ró sinni á hverju sem gengi; vera fullir eldmóðs og jákvæðni. Öðru vísi fengju leiðtogar ekki fólk til liðs við sig. Leiðtogar væru hugrakkir – en það merkti alls ekki að þeir yrðu aldrei hræddir og óttuðust ekkert. Þá nefndi hann að góðir leiðtogar yrðu að hafa eldmóð og trúa endalaust á það sem þeir væru að gera. „Þeir verða að eiga sér drauma og mega ekki hlaupa endalaust eftir almenningsálitinu og hvernig skoðanakannir mæla þá hverju sinni,“ sagði Giuliani.

„Leiðtogar verða að hafa lausnir og þeir verða að geta boðið fólki þessar lausnir,“ sagði Giuliani og bætti við að leiðtogar kæmu málum í gegn á skrifstofu sinni – en ekki í réttarsalnum. En Rudy er menntaður lögfræðingur. Þarna á hann við að hinn sanni leiðtogi kemur auga á og tæklar og afgreiðir erfið mál áður en þau komast í óleysanlegan hnút.

Það hefur einkennt alla góða leiðtoga að þeim hefur tekist að ráða til sín gott fólk sem þeir treysta í hvívetna. „Þetta er allt hópvinna og að leiða hóp snýst um liðsheildina. Þess vegna skiptir öllu máli að þeir geti átt góð samskipti við fólkið sitt,“ sagði Giuliani.

Mér varð hugsað til þess eftir fyrirlesturinn að Ómar Ragnarsson hefði í þessari viku orðið holdgervingur fyrir náttúruvernd á Íslandi. En er Ómar leiðtogi? Er hann nýr stjórnmálaforingi? En um það hefur verið rætt að Ómar sé á leiðinni í pólitík og hann gaf það ekki alveg frá sér á dögunum þegar hann var spurður um það. Ómar hefur altént eldmóð sem er engum líkur og það verður að teljast einstakt afrek hjá honum að ná 15 þúsund Íslendingum niður í miðbæ eitt kvöldið í vikunni til að mótmæla virkjuninni við Kárahnjúka.

En ekki nóg með það. Ómar fékk göngumenn til liðs við þá hugmynd sína að fullgera Kárahnjúkavirkjun en nota hana síðan eingöngu sem minnismerki um „hugrekki þjóðar sem leitaði sátta við kynslóðir framtíðarinnar og eigin samvisku.“ Þetta var undir formerkjunum ákall til Alþingis og ríkisstjórnar.

Ég er engan veginn sammála Ómari um framvindu mála við Kárahnjúkavirkjun og er hlynntur virkjuninni svo framarlega sem hún er fjárhagslega arðbær. En ég óttast raunar að verið sé að selja rafmagnið of ódýrt. En hugmynd Ómars um Kárahnjúkavirkjun sem minnismerki um hugrekki þjóðarinnar til að hætta við allt saman á síðustu stundu fannst mér afar óraunhæf. Ég efast um að þjóðin sé henni sammála þótt þau 15 þúsund sem mættu á Austurvöll hafi gefið sig út fyrir að hafa þá skoðun.

Haft hefur verið á orði að Ómar ætti að fara í pólitík og leiða hóp íslenskra græningja. Ég er nokkuð viss um að hann fengi talsvert fylgi og kæmist á þing. En ég held að Ómar sé orðinn of heittrúaður í skoðunum sínum til að geta talist rétti leiðtoginn á Alþingi. Ég held að áhrif Ómars séu miklu meiri sem „heittrúaðs hugsjónamanns“. Hann er að minnsta kosti ekki lengur óháður fréttamaður um virkjanamál og náttúruvernd. Þeirri hempu hefur hann kastað af sér – og það líklega fyrir löngu síðan.

Ef til vill voru þau 15 þúsund manns sem fylgdu Ómari niður á Austurvöll fyrst og fremst að styðja baráttu hans í verki og segja við þingmenn: „Hingað og ekki lengra.“ Eða eins og sagt var einhverju sinni: „Ekki meir, Geir.“

Hvað sem sagt verður um framgöngu Ómars við Kárahnjúka þá er hann orðinn þjóðhetja í augum margra Íslendinga. Hann hefur hrært strengi í brjósti margra Íslendinga og umhverfismál eru ekki söm eftir framgöngu hans í vikunni.

Jón G. Hauksson

[email protected]